עמית ארז

עמית ארז (נולד ב-9 ביוני 1980) הוא זמר, גיטריסט, כותב ומלחין ישראלי.

המוזיקה של ארז שואבת ברובה מפולק ואינדי, וסגנון נגינתו על גיטרה אקוסטית מצביע על השפעות של אמנים כמו ניק דרייק ואליוט סמית'. כמו כן, הוא הושפע מאלבומו של שלום חנוך, "אדם בתוך עצמו".
הוא זוכה להערכה רבה בקרב סצנת האינדי הישראלית, ומופיע תדיר הן במופע אקוסטי כשהוא מלווה בגיטרה בלבד, והן בליווי הלהקה שלו.

ביוגרפיה

עמית ארז החל להקליט שירים עוד בגיל 16, אך שירים אלו - שנכתבו בעברית - לא שרדו את מבחן הזמן, מלבד שניים שלעיתים רחוקות הוא עדיין מבצע בהופעותיו: "רכבות" ו"כמו תאונה". בסביבות 98'-99' התנסה בכתיבת שירים באנגלית, בה מצא חופש ויצירתיות רבה יותר, ומאז דבק בה. חלק מאסופת השירים שכתב בתקופה זו הוא פרסם באתר "במה חדשה". דרך אתר זה ומכרים, התיידד עם עמרי לוי, שבאותו זמן פתח את מחלקת הבייסמנט באתר של פאקט רקורדס. עמרי הציע לעמית להוציא אלבום שירכז את החומר שלו עד אז. ארז נתן את הסכמתו והאלבום, "Wish I Could Make It A Story", יצא ב-2003 בבייסמנט. בנוסף, הקליט מספר שירים אותם פרסם באתר, בין היתר Highways עם רותם אור.

באותה תקופה הופיע מספר מועט של פעמים יחד עם הבאסיסט דודי ברקת אך צבר קילומטראז' בהופעות סולו. במשך שנה הופיע במועדון בלקוני בתל אביב. בסוף 2003 הקליט סינגל יחד עם ברקת ורן יורגנסון בשם The Trickstar Waterfall. בסינגל שני שירים - Come Get Your Love ו-Hazy Days. שיר נוסף שלו, oh my god, הופיע באוסף "songs from the basement" שיצא ביוני 2004. באותה שנה נרשם ללימודי מוזיקה בקונסרבטוריון בהולנד. במשך שנה למד והופיע ברוטרדם, ובשובו הצטרף לפרויקט הצד של גיא בן-שטרית, להקת אטליז, צעד שחשף את הצד הרוקיסטי שבו. החל מ-2005 הוא מלווה את הזמרת גבריאלה (יחד עם אור בהיר מאטליז, שניהם ניגנו באלבום הבכורה שלה, Dirty Little Secrets).

במהלך שנת 2005 הקים הרכב המלווה אותו בהופעות. נגני ההרכב כוללים את חבריו ללהקת אטליז הגיטריסט אדם שפלן והגיטריסט אור בהיר, וכן את הבסיסט דודי ברקת ואת המתופף רן יורגנסון, לשעבר מלהקת אינפקציה.

ב-2006 הוציא את אלבומו השני בחברת התקליטים Earsay של האוזן השלישית, EP בשם Black Light אשר כלל 5 קטעים בלבד. עוד באותה שנה הצטרף ארז כגיטריסט ללהקת הליווי של המתופף שלו, רן יורגנסון.

בדצמבר 2007 הוציא את אלבומו השלישי, אלבומו הראשון בליווי הלהקה, שנקרא בפשטות "amit erez". האלבום ציין את המעבר של ארז לחברת התקליטים העצמאית אנובה מיוזיק. בהופעת ההשקה של האלבום, בה נכחו כ-500 איש, התארחו אפרת בן צור ורותם אור בשירה, וארז קריאל בנגינה על גלוקנשפיל. מהאלבום יצאו הסינגלים Clever And Strong ו-Postcard.

עוד ב-2007 יצאו אלבומי הבכורה של להקתו אטליז (Violently Delicate) ושל נועה בביוף (From A Window To A Wall) בו נטל חלק. ב-2006 יצא סמפלר של הלייבל אנובה ובו שלוש גרסאות כיסוי של עמית: בנוסף על My Will של מינימל קומפקט, ביצע את Blue Moon של Big Star ואת Vogue של מדונה (בשיתוף עם נועה בביוף).

ב-2008 השתתף בפסטיבל הפסנתר מארח במרכז סוזן דלל, עם שירה שקד בפסנתר, יהוא ירון בקונטרה בס, יעל שפירא בצ'לו ורותם אור ושלום גד כזמרים אורחים.

ב-2009 הוציא ארז את אלבומו הרביעי "Last Night When I Tried To Sleep I Felt The Ocean With My Fingertips". האלבום, אשר לראשונה אצל ארז הציג שימוש נרחב בקלידים, זכה לביקורות מעורבות. עוד באותה שנה יצא אלבומה השני של להקת אטליז, "Delicately Violent", שהורכב משירים שלא נכללו באלבום הבכורה של הלהקה.

ב-2010 הוציא EP בשם Paper Cuts יחד עם הצ'לנית יעל שפירא. האלבום כולל עיבודים לצ'לו וגיטרה לחמישה שירים של ארז, ובעקבותיו יצאו ארז ושפירא לסיבוב הופעות תחת אותו השם.

ב-2011 השתתף באלבומה של יסמין אבן, "לחשים", בשיר "סן פרנסיסקו". עוד באותה השנה יצא אלבומה המלא השני של אטליז, והאחרון בהשתתפותו של ארז.

ב-2011 עמית ארז הקים הקים את הלהקה The Secret Sea שכללה את שחר חזיזה בתופים, דודי ברקת בבס, יעל שפירא בצ'לו ושירה, נגה ארז בכלי הקשה ושירה ויואב בריל בקלידים. תחת הכותרת Amit Erez & the Secret Sea יצא בשנת 2012 EP שנקרא Not About Us, ובשנת 2013 יצא אלבום מלא של ההרכב תחת הכותרת The Secret Sea (להרכב ולאלבום כאחד).

בשנת 2015 עבר ארז לארצות הברית ומאז מקליט ומופיע תחת השם The Secret Sea. ב-2016 הוציא את האלבום Everest, אשר הוקלט ומוקסס על ידי הטכנאי הידוע לארי קריין, שעבד בין השאר עם אליוט סמית', סטיבן מלקמוס ו-Cat Power. באותה שנה הפיק את אלבום הבכורה של המוזיקאית רחל ירון.

דיסקוגרפיה

אלבומי סולו

עמית ארז 
 Wish I Could Make It A Story - 2003  (הוצאה עצמית)
 The Trickstar Waterfall - Come Get Your Love - 2003 (הוצאה עצמית)
 Black Light - 2006, Earsay Records
 Amit Erez - 2007, אנובה מיוזיק
 Last Night When I Tried To Sleep I Felt The Ocean With My Fingertips - 2009, אנובה מיוזיק
 2010 - Paper Cuts, אנובה מיוזיק

The Secret Sea 
 2012 - Not About Us, אנובה מיוזיק
 2013 - The Secret Sea, אנובה מיוזיק
 2016 - Everest (הוצאה עצמית)

עם אטליז 
 2007 - Violently Delicate, Anova Records
 2009 - Delicately Violent, Anova Records
 2011 - Teasing Nature, Anova Records

קישורים חיצוניים

 

 עמית ארז / The Secret Sea, דיסקוגרפיה מלאה בבנדקמפ
 
 אילה בלופולסקי, אם בארזים, קצתרבות
 נויה כוכבי, עמית ארז: יש משהו שעוד לא גיליתי, עכבר העיר, 28 במאי 2009
 עמית גולדנברג, עמית ארז הבטיח וקיים, nrg , 15 ביוני 2009
 תומר יודלביץ, האוקיינוס בין אצבעותיו: ראיון עם עמית ארז, nrg , 6 ביולי 2009
 תומר יודלביץ, בחור כארז: על הופעת השקת אלבומו החדש של עמית ארז, nrg , 9 ביולי 2009
 עמית ארז, המיקסטייפ של עמית ארז, nrg , 3 בספטמבר 2009

הערות שוליים

זמרים ישראלים
גיטריסטים ישראלים
ישראלים שנולדו ב-1980